വൈപ്പിനില് മത്സ്യബന്ധന വള്ളം മുങ്ങി: ഒഴിവായത് വന് ദുരന്തം: തുണയായത് സമയോചിത രക്ഷാപ്രവര്ത്തനം കൊച്ചി: പുതുവൈപ്പിനില് മത്സ്യബന്ധന വള്ളം മറിഞ്ഞ് അപകടം. രാവിലെ ആറു മണിയോടെയാണ് സെന്റ് ആന്റണീസ് എന്ന വള്ളം മുങ്ങിയത്. 48 മത്സ്യബന്ധന തൊഴിലാളികളാണ് മുങ്ങിയ വള്ളത്തില് ഉണ്ടായിരുന്നത്. ഇവരെ എല്ലാവരേയും രക്ഷപെടുത്തിയിട്ടുണ്ട്. പുതുവൈപ്പിനില് നിന്ന് മൂന്ന് കിലോമീറ്റര് പടിഞ്ഞാറ് ഭാഗത്തേക്ക് മാറിയാണ് വള്ളം മറിഞ്ഞത്. അഞ്ച് മണിയോടെയാണ് വൈപ്പിനില് നിന്നും വള്ളം മത്സ്യബന്ധനത്തിനായി പോകുന്നത്. നേരത്തെ മുങ്ങിയ വള്ളത്തിന്റെ അവശിഷ്ട ഭാഗങ്ങളില് ഇടിച്ച് മുങ്ങുകയായിരുന്നു. ഉടന് തന്നെ മറ്റ് മത്സ്യബന്ധന ബോട്ടുകളിലുള്ളവര് എത്തി വള്ളത്തിലുണ്ടായിരുന്നവരെ രക്ഷപെടുത്തി. ഒരാളുടെ നില ഗുരുതരമായിരുന്നു. ഇയാളെ ആശുപത്രിയിലേക്ക് മാറ്റിയതായും അദ്ദേഹം അപകട നില തരണം ചെയ്തതായും മത്സ്യത്തൊഴിലാളികള് അറിയിച്ചു. നേരത്തെ അപകടത്തില്പ്പെട്ട ബോട്ടുകളുടേയും വള്ളത്തിന്റേയും അവശിഷ്ടങ്ങള് കടലിലും കായലിലും ഇപ്പോഴും അടിഞ്ഞ് കിടക്കുകയാണെന്നും ഇത് പല അപകടങ്ങള്ക്കും വഴിയൊരുക്കുന്നതായും വിമര്ശനം ഉയരുന്നുണ്ട്. അവശിഷ്ടങ്ങള് നീക്കം ചെയ്യാന് നടപടി സ്വീകരിക്കണമെന്ന് അധികൃതരോട് ആവശ്യപ്പെട്ടിട്ടുണ്ടെന്ന് പൊതുപ്രവര്ത്തകര് അറിയിച്ചു.